मार्ली मॅटलिन

**मार्ली मॅटलिन** (जन्म २४ ऑगस्ट १९६५) ही एक अमेरिकन अभिनेत्री, लेखिका आणि कार्यकर्ता आहे. एक अकादमी पुरस्कार, एक गोल्डन ग्लोब अवॉर्ड, आणि एक स्क्रीन ॲक्टर्स गिल्ड अवॉर्ड, व्यतिरिक्त ती असंख्य पुरस्कारांची प्राप्तकर्ता आहे. तिला बाफ्टा अवॉर्ड आणि चार प्राइमटाइम एमी अवॉर्ड्ससाठी नामांकने मिळाली आहे.

ती १८ महिन्यांची असल्यापासून बहिरी आहे. मॅटलिनने वयाच्या सातव्या वर्षी इंटरनॅशनल सेंटर ऑन डेफनेस अँड द आर्ट्स निर्मीत *द विझार्ड ऑफ ओझ* नाटकामधुन पदार्पण केले.मॅटलिनने रोमँटिक ड्रामा चित्रपट *चिल्ड्रेन ऑफ अ लेसर गॉड* (१९८६) मध्ये सारा नॉर्मनची भूमिका साकारून अभिनयात पदार्पण केले आणि सर्वोत्कृष्ट अभिनेत्रीचा अकादमी पुरस्कार जिंकला. अकादमी पुरस्कार जिंकणारी ती पहिली कर्णबधिर कलाकार आहे, तसेच सर्वोत्कृष्ट अभिनेत्री श्रेणीतील सर्वात तरुण विजेती आहे. मॅटलिनने पोलिस नाट्य मालिका *रिझनेबल डाउट्स* (१९९१-१९९३) मध्ये अभिनय केला, ज्याने तिला दोन गोल्डन ग्लोब पुरस्कार नामांकन मिळवून दिले आणि *सीनफेल्ड* (१९९३), *पिकेट फेन्सेस* (१९९३), *द प्रॅक्टिस* (२०००), आणि *लॉ अँड ऑर्डर: स्पेशल व्हिक्टिम्स युनिट* (२००४-०५) मधील तिच्या पाहुण्या कलाकाराच्या भूमिकेने तिला चार प्राइमटाइम एमी अवॉर्ड नामांकन मिळवले.  (२०२१) मधील तिच्या भूमिकेसाठी, तिने मोशन पिक्चरमधील कलाकारांद्वारे उत्कृष्ट कामगिरीसाठी स्क्रीन ॲक्टर्स गिल्ड पुरस्कार जिंकला.

मॅटलिन ही नॅशनल असोसिएशन ऑफ द डेफची प्रमुख सदस्य आहे आणि तिचा दुभाषी जॅक जेसन आहे. २००९ मध्ये, तिला हॉलीवूड वॉक ऑफ फेम वर एक स्टार मिळाला.

## प्रारंभिक जीवन 
मॅटलिनचा जन्म मॉर्टन ग्रोव्ह, इलिनॉय येथे लिबी (१९३०–२०२०)  आणि डोनाल्ड मॅटलिन (१९३०-२०१३), जो ऑटोमोबाईल डीलर होता, यांच्या घरी झाला.  आजारपणामुळे आणि तापामुळे मॅटलिनने वयाच्या १८ महिन्यांत तिच्या उजव्या कानाची सर्व श्रवणशक्ती आणि डाव्या कानाची ८०% श्रवणशक्ती गमावली. तिच्या आत्मचरित्र *आय विल स्क्रीम लेटर* यामध्ये, तिने असे सुचवले आहे की तिचे श्रवण कमी होणे अनुवांशिकदृष्ट्या विकृत कॉक्लियामुळे झाले असा अनुमान आहे. तिच्या कुटुंबातील ती एकमेव सदस्य आहे जी बहिरी आहे. तिच्या बहिरेपणाबद्दल ती विनोद करते: "अनेकदा मी माझ्या स्पीकरफोनद्वारे लोकांशी बोलत असते आणि १० मिनिटांनंतर लोक म्हणतात, 'एक मिनिट थांब, मारली, तू मला कसे ऐकू शकतेस?' ते विसरतात की माझ्याकडे एक दुभाषी आहे जो ते बोलत असताना माझ्याशी हातवारे करत आहे. म्हणून मी म्हणतो, 'तुला माहित आहे काय? मी बुधवारी ऐकू शकते."  

मॅटलिन आणि तिचे दोन मोठे भाऊ, एरिक आणि मार्क, एका रिफॉर्म ज्यू कुटुंबात वाढले. तिच्या कुटुंबाची मुळे पोलंड आणि रशियामध्ये आहेत. मॅटलिनने बधिरांच्या सभास्थानात हजेरी लावली आणि हिब्रू भाषेचा ध्वन्यात्मक अभ्यास केल्यानंतर, तिचा तोराह भाग शिकू शकली. तिने अर्लिंग्टन हाइट्स येथील जॉन हर्सी हायस्कूलमधून पदवी प्राप्त केली आणि पॅलाटिन, इलिनॉय येथील हार्पर कॉलेजमध्ये शिक्षण घेतले. तिने फौजदारी न्याय क्षेत्रात कारकीर्दीची योजना आखली होती. तिच्या आत्मचरित्रात, मॅटलिनने दोन घटनांचे वर्णन केले ज्यामध्ये तिचा विनयभंग झाला: वयाच्या ११ व्या वर्षी एका महिला काळजीवाहूकडून आणि एकदा हायस्कूलमधील शिक्षकाकडून.

## वैयक्तिक जीवन 
मॅटलिनने पोलीस अधिकारी केविन ग्रँडलस्कीशी लग्न केले.  त्यांना चार मुले आहेत: सारा (जन्म १९९६), ब्रँडन (जन्म २०००), टायलर (जन्म २००२), आणि इसाबेल (जन्म २००३). 

२००२ मध्ये, मॅटलिनने *डेफ चाइल्ड क्रॉसिंग* नावाची तिची पहिली कादंबरी प्रकाशित केली, जी तिच्या स्वतःच्या बालपणावर आधारित होती. तिने नंतर ऑक्टोबर २००७ मध्ये *नोबडीज परफेक्ट* नावाचा पुढील भाग लिहिला आणि प्रकाशित केला. १४ एप्रिल २००९रोजी, मॅटलिनचे आत्मचरित्र, *आय विल स्क्रीम लेटर*, प्रकाशित झाले. 

## संदर्भ 
वर्ग:२१व्या शतकातील अमेरिकन लेखिका
वर्ग:एचआयव्ही/एड्स कार्यकर्ते
वर्ग:ऑस्कर पुरस्कार विजेत्या अभिनेत्री
वर्ग:इ.स. १९६५ मधील जन्म
वर्ग:गोल्डन ग्लोब पुरस्कारविजेते